बिहार के हाजीपुर में सनसनीखेज वारदात, डकैतों ने दिनदहाड़े 55 किलोग्राम सोना लूटा  
कर्मचारियों को हथियारों के बल पर बंधक बनाया
विरोध करने पर कंपनी के कर्मचारियों को पीटा
डकैतों की संख्या छह से सात बताई जा रही
पुलिस के मुताबिक वैशाली जिले के नगर थाना क्षेत्र के हाजीपुर में 'मुथूट फाइनेंस कंपनी' के शाखा कार्यालय में डकैतों ने धावा बोलकर पहले कर्मचारियों को हथियारों के बल पर बंधक बनाया और फिर वहां से करीब 55 किलोग्राम सोना लूट लिया. इसके बाद वे फरार हो गए. डकैतों की संख्या छह-सात बताई जा रही है. लूटे गए सोने की कीमत करीब 20 करोड़ रुपये से ज्यादा है.
सूत्रों का कहना है कि डकैतों ने विरोध करने पर कंपनी के कर्मचारियों के साथ मारपीट भी की. हालांकि पुलिस मारपीट की घटना से इनकार कर रही है.
वैशाली जिले के प्रभारी पुलिस अधीक्षक एम कुमार चौधरी ने बताया कि "कंपनी के कर्मचारियों के मुताबिक 55 किलोग्राम सोने की लूट की बात कही जा रही है. पुलिस मामले की जांच कर रही है." उन्होंने कहा कि अपराधियों की पहचान कर ली गई है तथा अपराधियों की गिरफ्तारी के लिए छापेमारी की जा रही है.
चौधरी ने दावा किया कि जल्द ही अपराधियों को गिरफ्तार कर लिया जाएगा. इस बीच शहर से बाहर निकलने वाली सड़कों को सील कर वाहनों की जांच की जा रही है.